Борбата на Западния отряд срещу Западната армия обсадена в Плевен изисква прекъсване на комуникационната и линия Плевен-София. Началото е положено на 22 август 1877 г. Сборен отряд с командир генерал-майор Александър Имеретински овладява Ловеч и прекъсва линията Плевен-Ловеч-София. На Ловчанско-Севлиевския отряд с командир генерал-лейтенант Павел Карцов е възложено развитието на успеха и прекъсване на линията Плевен – Ябланица – София. Непосредствената задача е овладяването на Тетевен и Ябланица. За целта са съсредоточени сили отряда от 6449 войника и 3 батареи с командир полковник Давид Орлов.